Dominus ac Redemptor noster, compatiens humanæ naturæ, ostendit qualiter per elemosinarum fructus possimus adipisci æterni regni aditum, dicens: «Date elemosinam, et omnia munda sunt vobis.» Igitur ego Aymo, pro remedio animæ meæ, dono et concedo unum curtilum in villa quæ dicitur Sarerias, et omnia quæ ad ipsum pertinent, videlicet ut usuarium in aquis, in silva, in pratis [habeat] homo qui super ipsum manserit; et unum servum, nomine Tetfredum, cum uxore sua et infantibus suis, et omnia quæ idem servus comparavit. Hæc omnia dono Deo et sanctis apostolis Petro et Paulo, ad locum Cluniacum. Si quis autem contra hanc donationem ire voluerit, iram Dei omnipotentis incurrat, et pars ejus sit infernus. Hujus donationis sunt testes: Bragdingus clericus, avunculus meus, et fratres mei, Maiolus, Grimerius, Rotbertus.